I talesprog kan man næsten ikke høre forskel på, om man bruger vidst eller vist. Men der er alligevel meget stor forskel på ordenes betydning. Derfor er det vigtigt, at du kender forskellen og ved hvornår, du skal bruge hvad, når du skal vælge mellem vidst eller vist på skrift.

Vist er et biord og betyder, at man anser noget for sandsynligt.

Vidst er datids tillægsform af udsagnsordet ’at vide’ og betyder, at nogen ved noget.

Eksempler på sætninger med vist/vidst

Han er vist/vidst ikke for klog.

Han har vist/vidst det hele tiden.

I den første sætning skal du afgøre, om der er nogen, der ved noget, eller om noget anses som værende sandsynligt. Der er ikke umiddelbart tale om, at nogen har en viden, og derfor skal der stå:

Han er vist ikke for klog.

I den anden sætning er der tale om, at nogen rent faktisk ved noget. Derfor skal vi bruge datids tillægsformen af ’at vide’, og den korrekte sætning bliver:

Han har vidst det hele tiden.

Huskeregel for vidst eller vist

En god huskeregel, som du kan benytte, når du er i tvivl, om du skal bruge vidst eller vist, er at udskifte vist/vidst med ordene nok eller sikkert. Hvis du kan det, og sætningen stadig giver mening, skal du altid benytte vist.

Eksempel:

Det er vist/vidst en god idé at gå hjem nu. = Det er [nok] en god idé at gå hjem nu = vist.